# Wikidata

Wikidata és una base de dades editada de manera col·laborativa, part de la Fundació Wikimedia, amb l'objectiu de proporcionar una font comuna per a certs tipus de dades, com dates de naixement, que poden ser usats per projectes Wikimedia com Viquipèdia. Això és similar a la manera com Wikimedia Commons proporciona emmagatzematge per a fitxers multimèdia i accés a aquests fitxers en tots els projectes Wikimedia.
A nivell tècnic, la implementació depèn de Wikibase, un conjunt d'extensions creades específicament per al projecte i instal·lades sobre un wiki tipus MediaWiki com la mateixa Viquipèdia.

## Història del desenvolupament

Wikidata va ser llançada el 29 d'octubre de 2012 i va ser el primer projecte nou de la Fundació Wikimedia des de 2006.
La creació del projecte va ser finançada per donacions de l'Institut per a la Intel·ligència Artificial Allen, la Fundació Gordon i Betty Moore i Google Inc, sumant en total 1,3 milions d'euros. El desenvolupament del projecte està supervisat per Wikimedia Deutschland i s'ha dividit en tres fases:
* Centralitzar els enllaços interlingüïstics - enllaços entre articles sobre el mateix tema en diferents idiomes
* Proporcionar un lloc central per a la informació de les infotaules de totes les Viquipèdies.
* Crear i actualitzar llistes d'articles basats en dades de Wikidata
La primera fase va tenir lloc el 29 d'octubre de 2012. Això va permetre que es creessin elements i que puguin ser omplerts amb informació bàsica, una etiqueta (un nom o títol), un àlies (un nom alternatiu a l'etiqueta), una descripció i enllaços interlingüïstics per articles de Viquipèdia. Cada element té un identificador únic precedit de la lletra Q, per exemple Q7163 és l'element per política. Això permet que l'etiqueta, l'àlies i la descripció puguin ser traduïdes sense afavorir a cap idioma en particular.
El 14 de gener de 2013, la Viquipèdia en hongarès va ser la primera Viquipèdia a utilitzar els enllaços interlingüïstics de Wikidata. Aquesta funcionalitat després va ser estesa a la versió hebrea i italiana el 30 de gener i la versió anglesa l'11 de febrer.
Els primers aspectes de la segona fase van ser posats en marxa el 4 de febrer de 2013, introduint el que serien afirmacions, parells de claus i valors per entrades de Viquipèdia. Inicialment els valors estaven limitats a dos tipus de dades, elements i imatges de Wikimedia Commons. Progressivament es van anar afegint altres tipus de dades, com ara coordenades i dates.
Des del 24 d'abril de 2013 totes les versions lingüístiques de la Viquipèdia van poder començar a utilitzar Wikidata.
El 7 de setembre de 2015 la Fundació Wikimedia va anunciar el Wikidata Query Service, un servei de consulta de les dades que es troben a Wikidata que es basa en el llenguatge SPARQL. Existeixen també altres interfícies de consulta de dades, a vegades específiques d'alguns àmbits, com ara Scholia, centrada en l'acadèmia.

## Curiositats

Les barres del logotip representen la paraula «wiki» en codi Morse.

## Referències

* 1 2 Wikidata(Arxivat 2012-09-18 a Wayback Machine.)
* ↑ «Data Revolution for Wikipedia». Wikimedia Deutschland, 30-03-2012. Arxivat de l'original el 11 de setembre 2012. [Consulta: 11 setembre 2012].
* ↑ Pintscher, Lydia. «wikidata.org is live (with some caveats)». Wikidata-l mailing list, 30-10-2012. [Consulta: 3 novembre 2012].
* ↑ Roth, Matthew «The Wikipedia data revolution». Wikimedia Foundation, 30-03-2012 [Consulta: 11 setembre 2012].
* ↑ Dickinson, Boonsri «Paul Allen Invests In A Massive Project To Make Wikipedia Better». Business Insider, 30-03-2012 [Consulta: 11 setembre 2012].
* ↑ Perez, Sarah «Wikipedia Next Big Thing: Wikidata, A Machine-Readable, User-Editable Database Funded By Google, Paul Allen And Others». TechCrunch, 30-03-2012 [Consulta: 11 setembre 2012].
* ↑ Pintscher, Lydia. «First steps of Wikidata in the Hungarian Wikipedia». Wikimedia Deutschland, 14-01-2013. [Consulta: 15 gener 2013].
* 1 2 Pintscher, Lydia. «Wikidata coming to the next two Wikipedias». Wikimedia Deutschland. [Consulta: 31 gener 2013].
* ↑ «First Parts of phase 2 of Wikidata going live». Wikimedia Deutschland.
* ↑ «Wikidata all around the world» (en anglès). [Consulta: 20 gener 2019].
* ↑ «[Wikidata Announcing the release of the Wikidata Query Service]». [Consulta: 21 gener 2018].
* ↑ «Wikidata:Tools/Query data - Wikidata». [Consulta: 20 gener 2019].
* ↑ Nielsen, Finn Årup; Mietchen, Daniel; Willighagen, Egon «Scholia and scientometrics with Wikidata». arXiv:1703.04222 [cs], 12-03-2017.
* ↑ «File talk:Wikidata-logo-en.svg - Wikimedia Commons». [Consulta: 20 gener 2019].

## Vegeu també

* DBpedia
* Semantic MediaWiki

## Enllaços externs

* Wikidata
* Wikidata Query Service
* Tutorial SPARQL en català